DA Den Europæiske Unions Tidende C 197/27

Sag anlagt den 21. maj 2008 — Cattin og Cattin mod Kommissionen

(Sag T-194/08)

(2008/C 197/48)

Processprog: fransk

Parter

Sagsøgere: R. Cattin & Cie (Bimbo, Den Centralafrikanske Republik) og Yves Cattin (Cadiz, Spanien)(ved avocat B. Wägenbaur)

Sagsøgt: Kommissionen for De Europæiske Fællesskaber

Sagsøgernes påstande

— Kommissionen tilpligtes at betale sagsøgeren i alt 18 946 139 EUR for den økonomiske skade, som sagsøgeren har lidt.

— Kommissionen tilpligtes at betale sagsøgeren 100 000 EUR for den ikke-økonomiske skade, som sagsøgeren har lidt.

— Kommissionen tilpligtes at betale sagsøgeren 150 000 EUR for den ikke-økonomiske, som sagsøgeren har lidt.

— Disse beløb tillægges morarenter fra datoen for domsafsigelsen, til betaling sker, på grundlag af den sats, som er fastsat af Den Europæiske Centralbank for de vigtigste refinansieringstransaktioner, plus to procentpoint, dog således at satsen ikke kan overstige 6 %.

— Kommissionen tilpligtes at betale sagens omkostninger for begge sagsøgere.

Søgsmålsgrunde og væsentligste argumenter

Det sagsøgende selskab, der er specialiseret i produktion, forarbejdning og eksport af kaffe i Den Centralafrikanske Republik, blev udelukket fra en refusion gennem midler fra Den Europæiske Udviklingsfond (EUF), for fordringer, som selskabet havde mod det statslige organ »Soutien Café«, et organ, som blev oprettet med henblik på at understøtte prisen på kaffe under de dramatiske prisstigninger i slutningen af 80'erne. Det sagsøgende selskab blev udelukket fra refusionen med henvisning til, at selskabet, ifølge en revisionsrapport udarbejdet efter anmodning fra de nationale myndigheder, sandsynligvis havde begået underslæb med hensyn til visse pengesummer til fordel for dets ansatte. Det sagsøgende selskab måtte efter denne udelukkelse sætte alle aktiviteterne på standby og afskedige de 800 fastansatte, der arbejdede på selskabets plantager.

Sagsøgerne har til støtte for deres søgsmål for det første gjort gældende, at 1) deres ret til forsvar, i det omfang hvor det sagsøgende selskab ikke blev hørt under udarbejdelsen af den pågældende revisionsrapport, hvori det blev konkluderet, at der var begået underslæb, og 2) uskyldsformodningen, idet der ikke var fremsat nogen beviser til støtte for denne konklusion, er blevet krænket.

Sagsøgerne har derefter gjort gældende, at der er sket en tilsidesættelse af princippet om effektiv domstolsbeskyttelse, retssikkerhedsprincippet og begrundelsespligten, henset til, at det sagsøgende selskab blev udelukket fra refusionen, uden at Kommissionen havde tilsendt selskabet nogen som helst afgørelse, og uden at selskabet modtog udtrykkelig meddelelse om henstillingerne i den revisionsrapport, som denne udelukkelse er baseret på.

Sagsøgerne har endelig gjort gældende, at Kommissionen har tilsidesat principperne om påpasselighed og om god forvaltningsskik, idet de nationale myndigheders anmodninger til Kommissionen vedrørende det sagsøgende selskab stadig var ubesvarede, og idet revisionsrapporten bygger på forkerte tal, der nødvendiggør en yderligere rapport, hvilket Kommissionen har anerkendt, uden dog at foranstalte dette.